राजस्थान के बीकानेर जिले की तहसील लूनकरनसर के कालू गांव मे जिसकी कुल आबादी 20,000 है, मे रहने वाली सिता देवी कहती है “हमारे यहां लड़कियों की जल्दी शादी करके विदाई कर देते हैं ज्यादातर हम 12 साल की उम्र मे ही लड़कियों की शादी कर देते हैं क्योंकि आज का जमाना अच्छा नही है लड़कियां पढ़ाई-लिखाई के लिए अगर बाहर जाए तो उनके साथ कुछ भी बुरा हो सकता है इसलिए अच्छा है कि वो जल्द अपने ससुराल चली जाएं। वो आगे कहती हैं “ज्यादातर हमारे गांव मे लोगो की आर्थिक स्थिति भी अच्छी नही होती इसलिए हम आमने सामने की शादी कर देते हैं यानी एक ओर से एक लड़का और लड़की और दूसरी ओर से दूसरा लड़का और लड़की, ऐसे हमारा काफी पैसा बच जाता है और आसानी से शादी भी हो जाती है”।